**Dôvodová správa**

**A. Všeobecná časť**

Urýchlená výstavba nadradenej cestnej dopravnej infraštruktúry (diaľnice a cesty pre motorové vozidlá) je jednou z priorít rozvoja Slovenskej republiky ako aj vlády Slovenskej republiky. Mimoriadny nárast dopravných výkonov a intenzít si vyžaduje prehodnotiť postup výstavby a doplniť rozsah diaľničnej siete. Slovenská republika patrí ku krajinám s najnižšou hustotou siete diaľnic v Európskej únii. V roku 2005 sme boli s hustotou diaľnic na 19. mieste v Európskej únii. Vývoj intenzity cestnej dopravy Slovenskej republiky má neustále rastúci trend, pričom najprogresívnejšie rastie na diaľniciach a v značnom rozsahu aj na cestách I. triedy v trasách plánovaných ciest pre motorové vozidlá. Nárast dopravných výkonov a profilových intenzít je základným kritériom určujúcim potreby rozvoja cestnej siete.

Prioritou prípravy a výstavby diaľnic a ciest pre motorové vozidlá je výstavba cestnej infraštruktúry zaradenej do siete TEN-T, ktorá prechádza územím Slovenskej republiky. Novovybudované úseky diaľnic a ciest pre motorové vozidlá tak nahradia všetky úseky cestnej siete, ktoré sú v súčasnosti nevyhovujúce z hľadiska kapacity a bezpečnosti. Dobudovanie nadradenej cestnej infraštruktúry má pomôcť odstrániť dopravné zápchy a znížiť vysokú nehodovosť, a tým urobiť významné opatrenie, ktoré by mohlo prispieť k splneniu záväzku Slovenskej republiky znížiť nehodovosť a počet usmrtených do roku 2010 na polovicu.

Výstavba umožní rozvoj výroby, obchodu, cestovného ruchu, pozitívne ovplyvní zamestnanosť, zníži rozdiel nielen východného, ale aj stredného a južného Slovenska oproti západnému.

Je evidentné, že dobudovanie nadradenej cestnej infraštruktúry zvyšuje záujem investorov investovať na Slovensku, čo prospieva ekonomike a v konečnom dôsledku urýchľuje celkový hospodársky rast a životnú úroveň obyvateľstva Slovenska.

Významnou mierou k urýchleniu výstavby prispel zákon č. 275/2007 Z. z., ktorým sa novelizoval zákon NR SR č. 129/1996 Z. z. o niektorých opatreniach na urýchlenie prípravy výstavby diaľnic a ciest pre motorové vozidlá.

Plánovaná realizácia projektov PPP si vyžiadala vykonanie ďalších legislatívnych zmien smerujúcich k urýchleniu prípravy niektorých úsekov nadradenej dopravnej infraštruktúry. Pre zrýchlenie procesu prípravy projektov PPP bol schválený zákon č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona NR SR č. 162/1995 Z. z. o katastri nehnuteľností (katastrálny zákon) v znení neskorších predpisov v znení zákona č. 86/2008 Z. z.

Súčasná dopravná situácia v Slovenskej republike si vyžaduje takýto osobitný režim uplatniť aj na ďalšie vybrané úseky nadradenej cestnej dopravnej infraštruktúry, ktorých urýchlená potreba dobudovania rieši súčasný nevyhovujúci stav v mobilite obyvateľstva a tovaru.

Programom prípravy a výstavby diaľnic a rýchlostných ciest (uznesenie vlády Slovenskej republiky č. 1084/2007 z 19. decembra 2007) bola definovaná sieť nadradenej dopravnej infraštruktúry, postup prípravy a výstavby jednotlivých úsekov a určené priority do roku 2010. Uznesením vlády Slovenskej republiky č. 266/2008 z 30. apríla 2008 bol doplnený harmonogram prípravy a výstavby o zabezpečenie začatia stavebných prác na rýchlostnej komunikácii R2 v úseku križovatka D1 – Nováky do 31. 12. 2010. V súčasnosti je proces stavebného konania vykonávaný v troch režimoch podľa zákona č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona NR SR č. 162/1995 Z. z. o katastri nehnuteľností (katastrálny zákon) v znení zákona 86/2008 Z. z., zákona č. 135/1961 Zb. o pozemných komunikáciách (cestný zákon) v znení neskorších predpisov a zákona NR SR č. 129/1996 Z. z. o niektorých opatreniach na urýchlenie prípravy výstavby diaľnic a ciest pre motorové vozidlá v znení neskorších predpisov, a preto je nevyhnutné zosúladiť prílohy týchto zákonov doplnením o zoznam diaľnic a ciest pre motorové vozidlá, ktoré tvoria nadradenú infraštruktúru. Prijaté opatrenia výrazne napomáhajú urýchliť proces prípravy.

V súvislosti so zámerom vlády Slovenskej republiky urýchliť prípravu niektorých úsekov diaľnic a ciest pre motorové vozidlá je nevyhnutné predložiť na rokovanie vlády návrh novely zákona č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona NR SR č. 162/1995 Z. z. o katastri nehnuteľností (katastrálny zákon) v znení neskorších predpisov.

 Uvedený zámer vyžaduje aj novelizáciu zákona NR SR č. 129/1996 Z. z. o niektorých opatreniach na urýchlenie prípravy výstavby diaľnic a ciest pre motorové vozidlá v znení neskorších predpisov a ďalších súvisiacich zákonov.

 Návrh zákona je v súlade s  Ústavou Slovenskej republiky, všeobecne záväznými právnymi predpismi, s medzinárodnými zmluvami, ktorými je Slovenská republika viazaná ako aj s právom Európskej únie a Európskych spoločenstiev.

**DOLOŽKA ZLUČITEĽNOSTI**

**právneho predpisu**

**s právom Európskych spoločenstiev a právom Európskej únie**

1. **Predkladateľ právneho predpisu:**

Vláda Slovenskej republiky.

1. **Názov návrhu právneho predpisu:**

Návrh zákona, ktorým sa mení a dopĺňa zákon č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona Národnej rady Slovenskej republiky č. 162/1995 Z. z. o katastri nehnuteľností (katastrálny zákon) v znení neskorších predpisov v znení zákona č. 86/2008 Z. z. a o zmene a doplnení niektorých zákonov.

1. **Záväzky Slovenskej republiky vo vzťahu k Európskej únii:**

a) nie je upravená v práve Európskych spoločenstiev,

b) nie je upravená v práve Európskej únie,

c) nie je obsiahnutá v judikatúre Súdneho dvora Európskych spoločenstiev, ani Súdu prvého stupňa.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4, 5 a 6 doložky zlučiteľnosti.

**Doložka finančných, ekonomických, environmentálnych vplyvov,**

**vplyvov na zamestnanosť a podnikateľské prostredie**

**1. Odhad dopadov na verejné financie**

a) Prijatím návrhu zákona vzniknú nároky na štátny rozpočet v súvislosti s potrebou zabezpečiť výkon činnosti stavebného úradu v prvom stupni na krajskom stavebnom úrade a výkon odvolacieho orgánu v druhom stupni na Ministerstve výstavby a regionálneho rozvoja Slovenskej republiky (ďalej len „MVRR SR“), čo predstavuje nárast počtu štátnozamestnaneckých miest a výdavkov s tým spojených.

Na 8 krajských stavebných úradov od 1. 1. 2009 spolu v počte 35 funkčných miest. Na úrad MVRR SR 6 funkčných miest. Spolu za kapitolu MVRR SR 41 funkčných miest.

**Dopad na štátny rozpočet od 1.1.2009:**

Kapitola MVRR SR spolu 37 538 390,- Sk 1 246 046,27 eur

Z toho:

Mzdy, platy a OOV 17 220 000,- Sk 571 599,28 eur

Poistné a príspevok do

poisťovní 6 018 390,- Sk 199 773,95 eur

Tovary a služby 9 500 000,- Sk 315 342,23 eur

Kapitálové výdavky 4 800 000,- Sk 159 330,81 eur

**V prípade účinnosti zákona od 1.11.2008 by bol dopad nasledovný:**

Plus 7 osôb v ročnom priemere na počet funkčných miest 41 osôb

Kapitola MVRR SR od 1.11.2008 spolu plus 1 068 165,- Sk 35 456,58 eur

Z toho:

Mzdy, platy a OOV 490 000,- Sk 16 265,02 eur

Poistné a príspevok do poisťovní 171 255,- Sk 5 684,62 eur

Tovary a služby 270 325,-,Sk 8 973,15 eur

Kapitálové výdavky 136 585,- Sk 4 533,79 eur

b) Prijatím návrhu zákona vzniknú nároky na štátny rozpočet v súvislosti s potrebou zabezpečiť výkon činnosti katastrálnych úradov a výkon Úradu geodézie, kartografie a katastra Slovenskej republiky (ďalej len „ÚGKK SK“), čo predstavuje nárast počtu štátnozamestnaneckých miest a výdavkov s tým spojených.

Na dvoch katastrálnych úradoch od 1. 1. 2009 spolu v počte 30 funkčných miest. Na ÚGKK SK 2 funkčné miesta. Spolu za kapitolu ÚGKK SK 32 funkčných miest. Navýšenie počtu zamestnancov je z dôvodu zabezpečenia poskytovania, kontroly a overovania geometrických plánov v rozsahu viac ako 250, vybavovanie hromadných objednávok listov vlastníctva, rozhodovanie o návrhoch na vklad kúpnych zmlúv a ich zápisy, ako aj zápis predkupného práva Slovenskej republiky. Predpokladá sa riešenie viac ako 37 000 právnych vzťahov, viac ako 20 000 prevodov nehnuteľností, čo v konečnom dôsledku predstavuje takmer 250 000 úkonov zamestnancov rezortu.

**Dopad na štátny rozpočet od 1.1.2009:**

Kapitola ÚGKK SR spolu 19 256 000,- Sk 639 208,66 eur

Z toho:

Mzdy, platy a OOV 11 809 000,- Sk 391 986,99 eur

Poistné a príspevok do poisťovní 4 127 000,- Sk 136 991,30 eur

Tovary a služby 2 200 800,- Sk 73 053,18 eur

Kapitálové výdavky 1 120 000,- Sk 37 177,19 eur

**V prípade účinnosti zákona od 1.11.2008:**

Kapitola ÚGKK SR

od 1.11. do 31.12.2008 spolu 4 143 000,- Sk 137 522,40 eur

Z toho:

Mzdy, platy a OOV 1 968 000,- Sk 65 325,63 eur

Poistné a príspevok do poisťovní 688 000,- Sk 22 837,41 eur

Tovary a služby 367 000,- Sk 12 182,17 eur

Kapitálové výdavky 1 120 000,- Sk 37 177,19 eur

**2. Odhad dopadov na obyvateľov, hospodárenie podnikateľskej sféry a iných právnických osôb**

Návrh zákona nebude mať dopad na obyvateľov, ani hospodárenie podnikateľskej sféry a iných právnických osôb.

**3. Odhad dopadov na životné prostredie**

Diaľnice majú vplyv na životné prostredie dvomi spôsobmi – svojou existenciou, ako stavby zasahujúcej do krajiny, a svojou prevádzkou.

Diaľnica je trvalým zásahom do životného prostredia, lebo je stavbou, ktorá trvalo ovplyvňuje voľnú krajinu a vplýva aj na demografický a ekonomický vývoj. Všetky stavby diaľnic a ciest pre motorové vozidlá sa umiestňujú v súlade s územnými plánmi počnúc Koncepciou územného rozvoja Slovenska, regionálnymi územnými plánmi, územnými plánmi obcí a zón a v súlade so záverečnými stanoviskami posudzovania vplyvu na životné prostredie. Na tomto základnom právnom stave navrhovaný zákon nič nemení.

Prevádzka diaľnice má okrem negatívnych vplyvov na životné prostredie (najmä hluk a emisie z premávky) aj pozitívne vplyvy v porovnaní s premávkou na „obyčajných“ cestách, napríklad zníženie emisií oxidu uhličitého, vykonanie terénnych úprav (napr. hydromeliorácií) a vyriešenie záujmových konfliktov v území.

**4. Odhad dopadov na zamestnanosť**

Pri zrýchlení výstavby diaľnic a ciest pre motorové vozidlá možno očakávať pozitívny dopad na zamestnanosť.

**5. Odhad dopadov na podnikateľské prostredie**

 Návrh zákona nebude mať dopad na podnikateľské prostredie.

**B. Osobitná časť**

**K článku I**

**K bodu 1 (§ 6 nový odsek 1)**

Návrh zákona predpokladá usporiadanie stavebných pozemkov kúpou alebo vyvlastnením podľa stavebného zákona a zákona NR SR č. 129/1996 Z. z. 129/1996 Z. z. o niektorých opatreniach na urýchlenie prípravy výstavby diaľnic a ciest pre motorové vozidlá v znení neskorších predpisov. Navrhované ustanovenie umožňuje bonifikovať osoby, ktoré dobrovoľne predajú svoje nehnuteľnosti, a tým sa vyhnú vyvlastňovaniu. V zostávajúcich prípadoch nastupuje vyvlastňovacie konanie. Pri kúpe aj pri vyvlastnení sa vychádza z toho istého znaleckého posudku. Prax preukazuje, že tých, ktorí by pristúpili na výkup, by bolo viac, keby im bolo možné uhradiť aj väčšiu sumu, ako stanoví znalecký posudok. To doteraz nebolo možné, pretože platba z verejných financií nad rozsah znaleckého posudku je neoprávneným výdavkom, ktorý môže byť posudzovaný aj ako sprenevera alebo zneužitie postavenia. Preto sa navrhuje odlíšiť aj výškou náhrady tých, ktorí sú ochotní prispieť k zdarnej výstavbe verejnoprospešnej stavby.

**K bodu 2 (§ 7a)**

Navrhuje sa zriadenie predkupného práva štátu k pozemkom, na ktorých sa má uskutočniť stavba diaľnice a cesty pre motorové vozidlá, ktoré má zamedziť špekulatívnym prevodom pozemkov v čase prípravy diaľnic.

**K bodu 3 (príloha)**

V súčasnosti je proces stavebného konania vykonávaný v troch režimoch podľa ustanovení zákona č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona NR SR č. 162/1995 Z. z. o katastri nehnuteľností (katastrálny zákon) v znení zákona 86/2008 Z. z., zákona č. 135/1961 Zb. o pozemných komunikáciách (cestný zákon) v znení neskorších predpisov a zákona NR SR č. 129/1996 Z. z. o niektorých opatreniach na urýchlenie prípravy výstavby diaľnic a ciest pre motorové vozidlá v znení neskorších predpisov. Preto je nevyhnutné zosúladiť prílohy predmetných zákonov upravujúce zoznam diaľnic a ciest pre motorové vozidlá.

**K článku II**

**K bodom 1 a 2 (§ 36 ods. 1 a § 61 ods. 1)**

Skracuje sa lehota správneho orgánu na oznámenie začatia územného konania a stavebného konania na 7 dní z dôvodu potreby urýchlenia výstavby diaľnic a ciest pre motorové vozidlá.

**K bodu 3 (§ 117b)**

Zmenou vecnej príslušnosti na územné konanie, ak ide o uskutočnenie stavieb diaľnic a ciest pre motorové vozidlá, ktorá je navrhnutá z obce na krajský stavebný úrad, sa dosiahne urýchlenie konania tým, že budú dodržiavané lehoty na rozhodovanie a vyššia objektivita pri rozhodovaní. Pre obec, ktorá vykonáva pôsobnosť stavebného úradu vo veciach územného konania ako prenesený výkon štátnej správy a zároveň vykonáva samosprávne činnosti, je ťažké rozhodovať objektívne v takomto konaní. Výsledkom toho je zbytočné predlžovanie územného konania zo strany obce. Pri inžinierskych stavbách typu diaľnic a ciest pre motorové vozidlá je potrebné vydať územné rozhodnutie na väčší úsek, ktorý často zahŕňa viac katastrálnych území a viac obcí. Z uvedeného dôvodu, ak má vykonať pôsobnosť stavebného úradu pri vydávaní územného rozhodnutia jedna z týchto obcí, objektívne nemôže túto činnosť dostatočne zvládnuť vzhľadom aj na personálne vybavenie a materiálne podmienky.

**K bodu 4 (§ 136 nový odsek 3)**

Podľa doterajšieho znenia zákona, ak obec vystupuje ako dotknutý orgán podľa §140a ods. 1 písm. b), alebo obcou zriadené subjekty, ktoré vlastnia a spravujú siete a zariadenia technického vybavenia územia a vznikne spor o obsah ich záväzného stanoviska, napr. neodôvodnene žiadajú od investora vybudovať vyvolané investície, nie je k dispozícii nadriadený orgán, s ktorým by mohol investor vec ako s nadriadeným orgánom obce vyriešiť.

**K bodu 5 [§ 140a písm. b)]**

Podľa doterajšieho znenia zákona, ak obec vystupuje ako dotknutý orgán podľa § 140a ods. 1 písm. b) v prípade stavby diaľnice alebo cesty pre motorové vozidlá, obce od investora žiadajú neodôvodnene zmenu trasy diaľnice a cesty pre motorové vozidlá, komplexné riešenia súvisiacej dopravnej infraštruktúry, vybudovať vyvolané investície, čím na úkor nadradenej infraštruktúry nárokujú zabezpečenie úloh, ktoré nepatria do kompetencie rezortu. Pri riešení týchto sporov nie je k dispozícii nadriadený orgán, s ktorým by mohol investor vec ako s nadriadeným orgánom obce vyriešiť. V takom prípade sa nedá postupovať podľa § 136, pretože obec nemá nadriadený orgán.

**K bodu 6 (§ 140b nový odsek 4)**

V prípade stavieb diaľnic a ciest pre motorové vozidlá sa určuje sedemdňová lehota na podanie záväzného stanoviska, stanoviska a vyjadrenia.

**K bodu 7 (§ 142b)**

Dopĺňa sa prechodné ustanovenie k prebiehajúcim územným konaniam v pôsobnosti obce. Vzhľadom na rozpracovanosť jednotlivých konaní by v tomto štádiu nebolo vhodné ich presúvať na krajské stavebné úrady.

**K článku III**

**K bodu 1 (§ 8 vypustenie odseku 3)**

Podľa zákonnej úpravy vyvlastnenia podľa stavebného zákona ako aj z povahy prejednávanej veci vyplýva, že ak sa  účastníci konania dohodnú v rámci konania o náhrade za vyvlastnenie, nie je potrebné schvaľovať zmier, pretože v takom prípade už nie je potrebné vyvlastňovať. Navrhovateľ vyvlastnenia a vyvlastňovaný môžu uzatvoriť dohodu, preto v takom prípade už nie sú splnené zákonné podmienky na vyvlastnenie t.j. nútené odňatie vlastníctva.

**K bodu 2 (príloha č. 2)**

V súčasnosti je proces stavebného konania vykonávaný v troch režimoch podľa zákona č. 129/1996 Z. z., zákona č. 135/1961 Zb. a zákona č. 669/2007 Z. z., a preto je nevyhnutné zosúladiť prílohy zákonov doplnením o zoznam diaľnic a ciest pre motorové vozidlá, ktoré tvoria nadradenú infraštruktúru. Prijaté opatrenia výrazne napomáhajú urýchliť proces prípravy.

**K článku IV**

Pre zhotoviteľa verejnej práce je (napr. projektanta) nie je dostatočne motivujúce zadržanie 5 – 10 % z dohodnutej ceny. Pri chybe projektovej dokumentácie je pozastavený proces prípravy, resp. realizácie do času opravy dokumentácie.

**K článku V**

**K bodu 1 (§ 17b)**

Ide o opatrenie na urýchlenie výstavby diaľnic a rýchlostných ciest, keď na začatie ich výstavby bude postačovať vydanie záväzného stanoviska k odňatiu, ktoré bude platné len do vydania rozhodnutia o odňatí.

**K bodu 2 [§ 23 písm. k)]**

Ide o určenie kompetencií na vydanie záväzného stanoviska.

**K článku VI**

**K bodu 1 (§ 5 ods. 1 prvá veta)**

Nadväznosť na doplnenie § 7a.

**K bodu 2 (§ 6 ods. 3)**

Zabezpečenie súladu s § 4 zákona NR SR č. 129/1996 Z. z. o niektorých opatreniach na urýchlenie výstavby diaľnic a ciest pre motorové vozidlá v znení neskorších predpisov.

**K bodu 3 (§ 7a)**

Ide o opatrenie na urýchlenie výstavby diaľnic a ciest pre motorové vozidlá, keď na začatie ich výstavby bude postačovať vydanie záväzného stanoviska, ktoré bude platné len do vydania rozhodnutia o vyňatí alebo obmedzení využívania lesných pozemkov.

**K bodu 4 [§ 60 ods. 2 písm. n)]**

Ide o určenie kompetencií na vydanie záväzného stanoviska.

**K článku VII**

**K bodu 1 [§ 13 ods. 6 nové písm. e)]**

Vzhľadom na sedemdňovú lehotu na vydanie záväzného stanoviska navrhnutú v čl. II v bode 6 návrhu zákona musí byť orgánu verejného zdravotníctva predložená hluková štúdia spolu so žiadosťou o vydanie záväzného stanoviska, nakoľko je najvýznamnejším podkladom pre posúdenie dopadov navrhovanej stavby na verejné zdravie.

**K bodu 2 (§ 13 ods. 9)**

Zosúladenie všeobecne záväzných právnych predpisov – zákona č. 355/2007 Z. z. s návrhom zákona, pokiaľ ide o lehotu na vydanie záväzného stanoviska v prípade diaľnic a ciest pre motorové vozidlá.

**K článku VIII**

Ustanovuje sa účinnosť zákona.

**K článku VIII**

Ustanovuje sa účinnosť zákona.

Bratislava 1. októbra 2008

Robert Fico v. r.

predseda vlády Slovenskej republiky

Ľubomír Vážny v. r.

minister dopravy, pôšt a telekomunikácií

Slovenskej republiky